b'\n_START_ARTICLE_\nMartti Vainio (lentokonesuunnittelija)\n_START_PARAGRAPH_\nMartin Tuomas (Martti) Vainio (15. hein\xc3\xa4kuuta 1909 Antrea \xe2\x80\x93 7. toukokuuta 1982) oli suomalainen lentokonesuunnittelija, diplomi-insin\xc3\xb6\xc3\xb6ri ja tekniikan tohtori._NEWLINE_Vainion vanhemmat olivat rakennusmestari Herman Oskar ja Anna (o.s. Knaappila) Vainio. H\xc3\xa4n tuli ylioppilaaksi Viipurin Yhteiskoulusta vuonna 1928. Vuonna 1933 Vainio valmistui diplomi-insin\xc3\xb6\xc3\xb6riksi Teknillisen korkeakoulun rakennusinsin\xc3\xb6\xc3\xb6riosastolta, ja saman vuoden lopulla h\xc3\xa4n aloitti palveluksensa Valtion lentokonetehtaalla. Vainio oli komennuksella Berliinin Charlottenburgin teknillisess\xc3\xa4 korkeakoulussa kahden lukuvuoden ajan vuosina 1934\xe2\x80\x931936. Palattuaan tehtaan palvelukseen, h\xc3\xa4net nimitettiin vuonna 1937 suunnittelutoimiston p\xc3\xa4\xc3\xa4llik\xc3\xb6ksi, ja edelleen vuonna 1943 kehitys- ja kokeiluosaston johtajaksi. Valmet Oy:n lentokonetehtaan p\xc3\xa4\xc3\xa4konstrukt\xc3\xb6\xc3\xb6rin\xc3\xa4 h\xc3\xa4n toimi vuodesta 1945 vuoteen 1964, jolloin h\xc3\xa4n siirtyi Valmetin rautatiekalusto-osaston p\xc3\xa4\xc3\xa4llik\xc3\xb6ksi. H\xc3\xa4n j\xc3\xa4i el\xc3\xa4kkeelle vuonna 1974. Tekniikan tohtoriksi vuonna 1948 v\xc3\xa4itellyt Vainio oli sotilasarvoltaan insin\xc3\xb6\xc3\xb6rimajuri._NEWLINE_Vainion puoliso oli diplomi-arkkitehti Birga Mirja Margareta Brax. Avioliitosta syntyiv\xc3\xa4t lapset Marjatta, Juhani, Kaija, Jyrki ja Pauli.'